El Tinent Coronel valencià, Juanjo Crespo, presenta el seu llibre "El Alma 21" en el Saló de Plens de l'Ajuntament de Bétera
04 de Gener de 2024

• L'àrea de Cultura continua apostant per donar a conéixer la labor literària de ciutadans arrelats en el municipi.

• Aquesta obra està enriquida amb històries de valentia i dedicació del Regiment de Transmissions 21 del qual va formar part l'autor.

Baix el propòsit solidari de destinar tots els beneficis a Càritas, Juanjo Crespo, ha presentat a Bétera el seu primer llibre “El Alma 21” en un Saló de Plens ple d'assistents. Aquest Tinent Coronel de l'Exèrcit de Terra, que en l'actualitat es troba destinat en la Caserna General de l'OTAN a Brussel·les, va treballar durant més de 15 anys en la Caserna General de l'OTAN a Bétera, municipi al qual se sent molt vinculat.

En eixa línia, la regidoria de Cultura de l'Ajuntament de Bétera, ha acollit la presentació de la seua primera obra a la qual han assistit el Primer Tinent d'Alcalde, Carlos Abad, acompanyat per membres de l'Equip de Govern, així com familiars, amics, veïns i veïnes.

"El Alma 21" és un tribut a 25 vides vinculades a l'històric Regiment de Transmissions 21 que ha participat en combats com la Guerra de Cuba, el conflicte del nord d'Àfrica i en diverses campanyes internacionals. Tal com ha assenyalat, Carlos Abad, durant la seua intervenció "gràcies a l'esforç de Juanjo Crespo, podrem conéixer les històries d'un grup d'herois que van dedicar la seua vida a aquesta unitat militar”.

Per a Juanjo Crespo aquesta presentació és més que un esdeveniment literari, és un retorn a les seues arrels que el van veure créixer com a militar i de manera personal. "És un honor tindre l'oportunitat de presentar el meu llibre on vaig estar destinat més de 15 anys i on considere que és la meua casa. Compartir les meues vivències és per a mi una experiència vital", ha indicat Crespo.

La presentació de "El Alma 21" en el Saló de Plens del Castell ha estat acompanyada d'una posada en escena on no han faltat els uniformes propis del regiment i una infinitat de detalls que han transportat als assistents a més d'una situació viscuda per l'autor.

L'obra ja està disponible en llibreries locals i en línia, permetent que més persones se submergisquen en aquestes històries de valentia i dedicació. Una obra amb la qual Juanjo Crespo ha tornat a Bétera per a compartir històries en un llibre 100% solidari que dona els beneficis per drets d'autor a Càritas.